31.5.2023
SK
Úradný vestník Európskej únie
L 141/49
VYKONÁVACIE ROZHODNUTIE KOMISIE (EÚ) 2023/1054 z 30. mája 2023, ktorým sa stanovujú pravidlá uplatňovania nariadenia Európskeho parlamentu a Rady (EÚ) 2021/696, pokiaľ ide o portfólio služieb pre služby vládnej satelitnej komunikácie, ktoré ponúka systém zriadený v rámci Vesmírneho programu Únie
EURÓPSKA KOMISIA,
so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) 2021/696 z 28. apríla 2021, ktorým sa zriaďuje Vesmírny program Únie a Agentúra Európskej únie pre vesmírny program a ktorým sa zrušujú nariadenia (EÚ) č. 912/2010, (EÚ) č. 1285/2013 a (EÚ) č. 377/2014 a rozhodnutie č. 541/2014/EÚ (1), a najmä na jeho článok 63 ods.
3, keďže: (1)
V súlade s článkom 62 nariadenia (EÚ) 2021/696 sa v rámci zložky vládna satelitná komunikácia (ďalej len „GOVSATCOM“) kapacity a služby satelitnej komunikácie kombinujú do spoločného súboru Únie v oblasti kapacít a služieb satelitnej komunikácie s primeranými bezpečnostnými požiadavkami.
(2)
V súlade s článkom 63 ods.
1 nariadenia (EÚ) 2021/696 sa zabezpečuje poskytovanie kapacít a služieb GOVSATCOM tak, ako je stanovené v portfóliu služieb.
Portfólio služieb by malo byť založené na potrebách komunít používateľov vládnej satelitnej komunikácie, a to zahrnutím flexibilných a používateľsky nastaviteľných služieb GOVSATCOM.
Mal by preto zahŕňať služby medzi koncovými bodmi, služby založené na základňových kapacitách a služby celkovej kapacity.
(3)
Portfólio služieb by malo zahŕňať existujúce a očakávané kapacity a služby, ktoré sa majú začleniť do spoločného súboru Únie.
Preto treba do portfólia služieb zahrnúť rôzne možnosti oneskorenia, frekvenčných pásiem, úrovní bezpečnosti a iných atribútov.
(4)
S cieľom zabezpečiť poskytovanie služieb je potrebné opísať postup týkajúci sa podávania žiadostí o služby zo strany používateľov GOVSATCOM centru GOVSATCOM.
Príslušné orgány GOVSATCOM by mali v tomto procese pôsobiť ako sprostredkovatelia.
(5)
S cieľom zabezpečiť čo najlepší súlad medzi ponukou služieb GOVSATCOM a dopytom po nich je potrebné, aby sa dostupnosť služieb zakladala na ponuke združených a zdieľaných satelitných kapacít a obstarávaných služieb a dopyte po takýchto kapacitách a službách.
(6)
Opatrenia stanovené v tomto rozhodnutí sú v súlade so stanoviskom programového výboru v zložení GOVSATCOM,
PRIJALA TOTO ROZHODNUTIE:
Článok 1 Vymedzenie pojmov Na účely tohto rozhodnutia sa uplatňuje vymedzenie pojmov uvedené v článku 2 vykonávacieho rozhodnutia Komisie (EÚ) 2023/1055 (2).
(1) Ú. v.
EÚ L 170, 12.5.2021, s. 69.
(2) Vykonávacie rozhodnutie Komisie 2023/1055 z 30. mája 2023, ktorým sa stanovujú pravidlá zdieľania a priorizácie kapacít, služieb a používateľských zariadení satelitnej komunikácie na účely plnenia funkcie uvedenej v článku 66 ods.
2 nariadenia Európskeho parlamentu a Rady (EÚ) 2021/696 (pozri stranu 57 tohto úradného vestníka).